નવમા ગ્રહની શોધમાં પ્લાનેટરી એસ્ટ્રોનોમીના પ્રોફેસર માઈક બ્રાઉને મહત્ત્વનો ભાગ ભજવ્યો છે. તેમની ટુકડી જ સંશોધનમાં લાગેલી હતી અને હજુ પણ લાગી છે. પ્લુટોની ગ્રહ તરીકેની માન્યતા રદ કરવા માટે પણ માઈક કારણભૂત છે. કેમ કે તેમણે પ્લુટો જેવડા ઘણા ખગોળિય પદાર્થો શોધી કાઢ્યા હતા. જો પ્લુટો ગ્રહ હોય તો માઈકે શોધેલા કેટલાક ગોળાઓને પણ ગ્રહ ગણવા પડે. એ રીતે ગ્રહોની સંખ્યા ઘણી વધી જાય. માટે એ પછી ઈન્ટરનેશનલ એસ્ટ્રોનોમિકલ યુનિયને ગ્રહ અંગેની નવી વ્યાખ્યા તૈયાર કરી પ્લુટોને રદ કર્યો અને પ્લુટોને લઘુગ્રહ તરીકેની નવી ઓળખ આપી. એ પછી તો પ્રોફેસર બ્રાઉને પોતે કઈ રીતે પ્લુટોના મારણ માટે કારણભૂત બન્યા એ અંગે પુસ્તક પણ લખ્યું હતું. નવા ગ્રહની શોધ પછી બ્રાઉને કહ્યુ હતું કે પ્લુટોને ગ્રહ તરીકે હટાવી દેતી વખતે જે લોકો દુઃખી થયાં હતાં, તેમને મેં હવે નવો ગ્રહ શોધી આપ્યો છે!